God se wysheid - www.bybelkennis.co.za
Be obedient even when you do not know where obedience may lead you. —Sinclair Ferguson
Dink 'n bietjie na aan al die besluite wat jy in jou lewe moet neem. Hierdie besluite bepaal die koers van jou lewe. Daarom is dit so belangrik om God se leiding in jou keuses te soek. Hy is immers die enigste bron van ware wysheid. Ignoreer ons sy raad gaan ons skerlik besluite neem waaroor ons later spyt sal wees. Keuses het gevolge. Ons huidige kultuur sê vir ons dat ons vir vandag moet leef en nie die gevolge van ons besluite hoef te oorweeg nie. Daarom koop ons huise wat ons nie kan bekostig nie.
1 Korintiërs 3:18 – 20 onderskei tussen twee tipes wysheid – God se wysheid en die wêreld se wysheid. Die inwoners van Korinte het baie waarde aan wysheid geheg, maar die Here beskryf hulle wysheid as dwaasheid.
Wêreldse wysheid vertrou op die mens se perspektief
Selfs die briljantste mens het beperkte kennis. Jakobus 3:15 beskryf die wysheid van die wêreld met drie byvoeglike naamwoorde:
Aards – dit is beperk tot die mens se sintuie en rede.
Sinlik – dit verwys na die deel van die mens beheer deur sy sondige natuur.
Demonies – Satan is voortdurend besig om die mens te mislei dat hy nie die Here nodig het nie.
Ware wysheid is om die lewe uit God se gesigspunt te sien en om op sy opdragte te reageer
Wysheid begin met die dien van die Here; almal wat dit doen, het ware insig. Die roem van die Here hou altyd stand (Psalm 111:10). Die enigste plek waar ons God se perspektief kan kry, is in sy woord. Daarom moet sy woord 'n daaglikse prioriteit in ons lewens wees. Ons moet nooit ons besluite baseer op wat ander mense doen of dink nie. Ons moet uitvind wat God oor die saak dink.
God se wysheid is genoeg om enige menslike bekommernis te kan hanteer
Hy ken elkeen van ons en verstaan elkeen se behoeftes. Here, U sien dwarsdeur my, U ken my … U ken my gedagtes nog voordat hulle by my opkom … U is met al my paaie goed bekend (Psalm 139:1 – 6). Met so 'n bron van wysheid tot ons beskikking waarom wil ons op ons eie rede, gevoelens en begeertes staatmaak?
God wil sy wysheid met sy kinders deel
Dit is die Here wat wysheid gee, uit sy mond kom die kennis en die insig (Spreuke 2:6). As ons na Hom luister en Hom gehoorsaam, lei Hy ons tree vir tree. As ons net voortploeter sonder om Hom te vra, sal ons in die moeilikheid beland.